ธปท.ชี้เงินทุนไหลเข้าไม่ผิดปกติสะท้อนศก.ดีขึ้น
ธปท.ชี้เงินทุนไหลข้าไทยไม่ผิดปกติ สะท้อนจากปริมาณเงินที่เข้าตลาดหุ้น พันธบัตรไทย และค่าเงินบาทค่อนข้างมีเถียรภาพ
11 ต.ค. 2555

ธปท.ชี้เงินทุนไหลข้าไทยไม่ผิดปกติ สะท้อนจากปริมาณเงินที่เข้าตลาดหุ้น พันธบัตรไทย และค่าเงินบาทค่อนข้างมีเถียรภาพ 
นายสิงห์ชัย บุณยโยธิน ผู้อำนวยการอาวุโส ฝ่ายตลาดการเงิน ธนาคารแห่งประเทศไทย(ธปท.) กล่าวว่า ภาวะเงินทุนต่างชาติไหลเข้าในช่วงนี้ยังไม่มีอะไรที่ผิดปกติ สะท้อนจากปริมาณเงินที่เขามาไม่ได้กดดันค่าเงินบาทมากนัก ส่งผลให้เงินบาทเคลื่อนไหวค่อนข้างทรงตัว สอดคล้องกับเงินทุนที่ไหลเข้ามาลงทุนในตลาดพันธบัตร(บอนด์)ไทยก็ทรงๆ เช่นเดียวกับตลาดหุ้นไทยดัชนีก็ยังอยู่ระดับ 1,290 จุด ไม่ได้ปรับเพิ่มขึ้นมากนักอย่างที่มีการคาดการณ์ไว้ก่อนหน้านี้ สะท้อนเงินทุนที่ไม่ได้ไหลเข้ามากมาก
“เหตุที่ค่าเงินบาทปรับจากแข็งค่าในสัปดาห์ก่อนมาอ่อนค่าลงในช่วงนี้ อาจเป็นผลจากความเชื่อมั่นดีขึ้น จากตัวเลขการว่างงานของสหรัฐฯที่ออกมาดีขึ้น ซึ่งมีผลให้เงินเหรียญสหรัฐปรับแข็งค่าขึ้น ขณะที่ฝั่งยุโรปยังมีเรื่องการปรับลดอันดับเครดิตของสเปนลง ส่งผลให้เงินยูโรอ่อนลงเมื่อเทียบกับเงินเหรียญสหรัฐ เงินบาท และสกุลเงินในภูมิภาคเอเซียก็ปรับอ่อนค่าลงด้วย และส่วนหนึ่งอาจเป็นเพราะช่วงนี้ทองคำราคาตก จึงทำให้มีความต้องการซื้อเงินเหรียญสหรัฐ เพื่อนำไปซื้อลงทุนในทองคำเพิ่มขึ้น ส่งผลให้เงินบาทปรับอ่อนค่าลงด้วย”นายสิงห์ชัยกล่าว
นายสิงห์ชัย กล่าวว่า ในเรื่องระดับค่าเงินบาทที่เหมาะสมกับเศรษฐกิจไทยควรอยู่ที่ระดับเท่าไรนั้น เป็นเรื่องที่บอกไม่ได้ชัดเจน ซึ่งหลักในการคำนวณก็เป็นทฤษฎีที่นักเศรษฐศาสตร์แต่ละคนมองไม่เหมือนกัน แต่หลักการที่ว่าค่าเงินที่เหมาะสมต้องสะท้อนเศรษฐกิจ โดยถ้าเศรษฐกิจไม่ดี ค่าเงินก็อ่อนค่า หรือถ้าเศรษฐกิจดีขึ้นค่าเงินก็ควรสะท้อนในทางที่แข็งค่าขึ้นเป็นเรื่องที่ถูกต้องอย่างที่กองทุนการเงินระหว่างประเทศ(ไอเอ็มเอฟ)มอง แต่ถามว่าค่าเงินบาทไทยสะท้อนภาวะเศรษฐกิจไทยหรือยัง ก็ถือว่าเหมาะสมกับเศรษฐกิจ แต่ต้องบอกว่ากลไกลการทำงานของอัตราแลกเปลี่ยนในปัจจุบันมันดีขึ้น เพราะความต้องการซื้อและขายเงินบาทมีความสมดุลมากขึ้น ซึ่งกลไกลที่สมดุลทำให้เงินบาทเคลื่อนไหวมีเสถียรภาพมากขึ้น